Meesterlike Pollard trek Poemas se tande | Maroela Media
Meesterlike Pollard trek Poemas se tande
Die Bokke vier hul oorwinning. Foto: (AP Photo/Florencia Tanjun)
Terwyl kenners die afgelope week gesê het dat Suid-Afrikaanse rugbyondersteuners eerder na skolerugby moet kyk vir daardie tikkie hoop vir die toekoms, het die Springbokke in Salta gewys dat hulle óók vir 'n rooskleurige toekoms kan sorg; veral met die Wêreldbeker-rugbytoernooi om die draai.
Die Bokke het gister in Suid-Amerika die Rugbykampioenskap vir die eerste keer in 10 jaar gewen toe hulle die Poemas 46 – 13 afgeransel het. Om dié prestasie in perspektief te plaas: Die Suid-Afrikaners kon laas met die louere in die toernooi wegstap toe dit nog as die Drienasies bekend gestaan het en met Danie Rossouw wat nog vir hoofbrekens gesorg het – 'n hele 3 619 dae gelede.
Handre Pollard in aksie. Foto:. (AP Photo/Florencia Tanjun)
Tendai Mtawarira en Frans Steyn is die enigste oorblywende spelers uit Peter de Villiers se groep wat destyds die septer geswaai het, en veral die Beast het gister die horlosie teruggedraai om 'n hele paar deurslaggewende duikslae uit te voer. Steyn het self sy vaardighede uitgestal toe hy Cheslin Kolbe se drie laat in die tweede helfte gemaak het.
Maar die helderste ster, in 'n hemelruim van 23 Boksterre, was Handré Pollard. Die Bulls‑, en nou Montpellier-, generaal, het alles gedoen wat dr. Danie Craven van 'n losskakel verwag, behalwe om te drop.
Handre Pollard druk 'n drie. Foto: (AP Photo/Florencia Tanjun)
Hy het uiteindelik 31 van sy span se punte aangeteken te danke aan twee drieë, drie doelskoppe en vyf strafskoppe.
Die Argentyne kan deesdae saam met van die groot honde in wêreldrugby blaf – hul Superrugbyspan het in die eindstryd teen die Crusaders gespeel en hulle het die All Blacks en die Wallabies goed in vanjaar se Rugbykampioenskap skrik gemaak.
Hulle het gister ook sommer binne die eerste paar minute se spel al bloed geruik toe Santiago Cordero 'n skop goed opgevolg het ná skitterwerk deur Nicolas Sanchez.
Franco Mostert in aksie. Foto: (AP Photo/Florencia Tanjun)
Die Bokke het 10 minute later met 'n drie van hul eie geantwoord toe Bongi Mbonambi – wat saam met Mtawarira en Trevor Nyakane in die voorry gesak het – ná 'n goeie lynstaan sy stem dik gemaak het.
Hoewel Sanchez se skopskoen vir die Argentyne in die wedstryd gehou het, het die voorspelers en Pollard gesorg dat die besoekers stelselmatig die oorhand in die eerste helfte begin kry en Rassie Erasmus se troepe het 'n gemaklike rustydvoorsprong van 24 – 13 geniet.
Die Bokke het 'n verdere 22 punte in die tweede helfte aangeteken, terwyl hulle gereeld die Argentynse aanslae afgeweer het.
Handre Pollard, Willie le Roux en Makazole Mapimpi. Foto: (AP Photo/Florencia Tanjun)
Ná 80 minute se spel is die Suid-Afrikaners welverdiend as die wenners aangewys, nie net van dié wedstryd nie, maar ook van die Rugbykampioenskap-reeks.
En met die All Blacks wat óf besig is om almal 'n Wêreldbekerrat voor die oë te draai, óf rêrig besig is om te sukkel, lyk vooruitsigte tans 'n bietjie beter vir dáárdie Wêreldbeker-openingswedstryd op 21 September in Yokohama.
Dit was beslis die moeite werd om tot ná 23:00 vir Springbokrugby wakker te bly.
Afrigter Rassie Erasmus. Foto: (AP Photo/Florencia Tanjun)
Springbokke: Drieë: Handré Pollard (2), Bongi Mbonambi, Makazole Mapimpi, Cheslin Kolbe. Doelskoppe: Pollard (3). Strafskoppe: Pollard (5).
Argentinië: Drie: Santiago Cordero. Doelskop: Nicolas Sanchez. Strafskoppe: Sanchez (2).
Suid-Afrika 12 punte
Australië 8 punte
Nieu-Seeland 6 punte
Argentinië 2 punte
Bulle tem die Leeus, WP wen oortuigend en Cheetahs verloor weer
Wallabies boelie All Blacks in Perth
Die POEMAS het baie maklike strafskoppe af gestaan wat POLLARD in punte om gesit het. Dit het dus die telbord laat rol. Voorspelers was goed. Agterlyn kan nie dieselfde sê nie. Min goeie bewegings in dien wel.
Die SPRINGBOK gees is terug op die regte tyd en ek dink die wêreldbeker gaan interessant wees. Gelukkig is ons nie waar die ALL BLACKS is nie.
Wat 'n wedstryd! Regte bokke op die regte tyd gewys wat hul van gemaak is. Voorste agt was fantasties veral vaste fasette. Beast het weer gekook. Kwagga was wereldklas OP verdediging en losbal en die hele span speel stukke beter met 'n regte leier soos Vermeulen aan die stuur. Dan Pollard, een van die beste losskakels in wereldrugby – hoe het hy nie deur duikslae gehardloop vir sy 2 driee nie? Dan is daar nog een oog kritici wat se hy is stadig….al wie stadig gelyk het was die argentynse verdediging. Hoop Rassie hou die span bymekaar veral Vermeulen as… Lees meer »
Geluk bokke. Maar julle sal moet slaankrag kry in die agterlyn. Mpimpi se verdedigging is kommerwekkend. As ons na Australie se agterlyn kyk vs New Zealand …..is ons bietjie ver agter. Voorspellers was uitstekend
Die voorspelers het die grondslag gelê vir die oorwinning.Sanchez het Pollard se vertoning bederf toe hy in die eerste minute verby hom is vir die Poemas se drie.Verder was hy goed met die bal wat hy op die voorvoet ontvang het.
Hoop nou net politici steek nie hul neus in die span se samestelling in nie en bederf al die goeie werk wat tot dus ver bereik is.
Kan iemand wat rugby ken asb vir my sê wat die rede is dat Faf so ongelooflik lank vat om te skop? En hy wys vir die opponente presies wat hy beplan. Hoekom? Kolbe was baie vinniger agter die skum in die tyd wat Faf van die veld af was. Help my asb, duidelik is ek clueless tiv nr9 spel